送黄子高常熟教授
作者：陸文圭
朝代：宋

paragraphs: 儒科一廢四十年，甲寅詔下初興賢。
雞窗夜半同起舞，竟讓祖生先著鞭。
去乘騄駬首燕路，歸騎赤鯉游琴川。
川中疑有古文學，子游故里今依然。
采芹思樂絃且歌，官况雖清奈冷何。
省臺衮衮豈足羨，燕雀喧啾入網羅。
殘春積雨困花柳，天氣昏昏如中酒。
怕逢北客問新事，更恨東人奪佳友。
暮年離別意鮮歡，追思得失空長歎。
詩成寫寄掩關卧，夢逐飛絮黏征鞍。